Jeppe Kofod (S), 2000-11-28:
Jeg er glad for, at vi nu får lejlighed til at drøfte situationen i Mellemøsten og navnlig, hvad Danmark kan gøre i den sammenhæng.
Desværre er det på en meget tragisk baggrund, vi har debatten i dag.
I de seneste 2 måneder har vi set
unødig vold, overdreven voldsanvendelse og de mest frygtelige terrorhandlinger accelerere.
Forholdet mellem Israel og nabolandene Syrien, Libanon, Jordan og Egypten er forværret.
Det så vi senest, da Egypten trak sin ambassadør hjem fra Israel.
Lad det være sagt så klart og tydeligt som muligt: Socialdemokratiet tager kraftigt afstand fra enhver voldsanvendelse, terrorhandling og den overdrevne brug af militær magt, vi har været vidne til i forholdet mellem Israel og palæstinenserne.
Vi mener, at der påhviler de berørte parter i konflikten et stort ansvar for at bringe voldsanvendelsen til ophør.
I sidste ende er det kun parterne selv, der kan nå frem til en fredsløsning, men det internationale samfund, herunder FN, EU, USA og Rusland, bør bistå parterne i videst muligt omfang.
Hvis det ikke sker, frygter vi, at ekstreme kræfter i stigende grad sætter dagsordenen, og i værste fald vil det medføre en regulær krig, hvis omfang vil være uoverskueligt.
Selv om udsigterne er dystre, deler Socialdemokratiet selvsagt ønsket om en samlet fred i Mellemøsten - en fred, der skaber sikkerhed for både palæstinensere og israelere og for alle de andre lande og befolkninger i regionen.
Endvidere ønsker vi, at man som led i en sådan fredsaftale anerkender muligheden for oprettelsen af en egentlig palæstinensisk stat, der bygger på demokratiske principper og respekten for menneskerettigheder og på den baggrund kan blive et forbillede for de andre arabiske lande i regionen.
Der mangler stadig en afklaring af Jerusalems status, flygtningene, bosættelserne og de endelige grænser, men vi accepterer ikke de fortsatte israelske bosættelser, der er et klokkeklart brud på den fjerde Genèvekonvention, som det er sagt tidligere.
Disse bosættelser er en afgørende årsag til den stigende vrede og de mange voldshandlinger i de palæstinensiske områder.
Socialdemokratiet vil også understrege betydningen af, at en varig, retfærdig og samlet fred i Mellemøsten skal baseres på folkeretten samt på Sikkerhedsrådets resolutioner.
Det er også værd at understrege, at en varig fred, der bygger på dette grundlag, er den bedste garant for israelsk sikkerhed og integritet.
Mulighederne for, at Danmark kan spille en aktiv rolle her, er, som det blev nævnt af udenrigsministeren, først og fremmest gennem støtte til, at EU spiller en aktiv rolle i processen.
Vi ønsker, at EU skal have en stærkere rolle i fredsprocessen, og samtidig er det værd at konstatere, at EU og EU-landene i dag er de største ydere af genopbygningsbistand og humanitær bistand til det palæstinensiske område.
I løbet af de seneste 2 måneder har knap 300 mennesker, herunder mange børn, mistet livet, og mange tusinde er blevet såret.
På grund af konflikten har de israelske myndigheder lagt restriktioner for personers og varers bevægelighed i de palæstinensiske områder samt etableret økonomiske sanktioner mod den palæstinensiske myndighed.
130.000 mennesker er afskåret fra at komme på arbejde i Israel, hvilket betyder, at arbejdsløsheden er steget fra 10 til 30 pct., og det er selvfølgelig ikke acceptabelt.
FN anslår, at de økonomiske tab som følge af urolighederne udgør ca. 8 mio. US-dollars om dagen.
Dette beløb overstiger i øvrigt langt det internationale donorsamfunds samlede bistand til Gaza og Vestbredden i det første halvår af 2000.
Hertil kommer de forfærdelige menneskelige lidelser, mangel på medicin og fødevarer.
På den baggrund vil Socialdemokratiet stærkt opfordre regeringen til at øge bl.a. den humanitære og akutte nødhjælpsindsats i de palæstinensiske områder.
Indtil videre er der, som det er blevet nævnt, bevilget 1,2 mio. kr. til en humanitær indsats, og det er efter vores opfattelse langtfra nok.
Når den aktuelle krise i fredsprocessen er bragt til ophør, er der ingen tvivl om, at behovet for både overgangsbistand og regional bistand er større end nogen sinde før.
Urolighederne og krisen i fredsprocessen, som for alvor udviklede sig gennem 1990'erne, er en bombe under freden, men jeg vil understrege, at i sidste ende er det parternes eget ansvar at få fredsprocessen tilbage på sporet.
Men vi bør fra dansk side gennem EU sætte alt ind for at hjælpe parterne til fred.
Derfor skal jeg på vegne af partierne Socialdemokratiet, Venstre, Det Konservative Folkeparti, Centrum-Demokraterne og Det Radikale Venstre fremsætte følgende:
Forslag til vedtagelse »Folketinget udtrykker dyb bekymring over de fortsatte uroligheder, herunder den overdrevne militære magtanvendelse, voldsanvendelse og modbydelige terrorhandlinger, der har kostet knap 300 døde og henved 8.000 sårede i de israelsk besatte områder og i Israel. Folketinget opfordrer indtrængende parterne til at indstille volden og genoptage fredsforhandlingerne.
Folketinget opfordrer regeringen til at - støtte FN's generealsekretærs bestræbelser på at bilægge konflikten og FN's rolle for at løse konflikten, herunder ved udsendelse af en international observatørmission til området, - tilskynde parterne til at overholde Sharm el-Shaik-aftalen fra oktober i år, - arbejde for parternes genoptagelse af forhandlingerne om en retfærdig, varig og samlet fred i Mellemøsten baseret på sikkerhedsrådsresolutionerne 242, 338 og 425, - klart at tage afstand fra en stadig etablering af jødiske bosættelser i de besatte områder, der er i direkte strid med den fjerde Genève-konvention, - arbejde for, at EU spiller en aktiv og konstruktiv rolle i fredsprocessen, herunder gennem øget økonomisk støtte til selvstyreområderne og regionen, - arbejde for at sikre fuld efterlevelse af associeringsaftalen mellem EU og Israel, - styrke den danske bistandsindsats, herunder på det humanitære område i de palæstinensiske selvstyreområder og regionalt med henblik på at fremme social og økonomisk udvikling, - opfordre den palæstinensiske autoritet til at at gøre alt, hvad den kan for at bringe volden til ophør.«